বর্তমানে কিশোর-তরুণদের মধ্যে সেলফোন বা স্মার্ট ফোন, ইন্টারনেট, ফেসবুক, টুইটার, হোয়াটস অ্যাপ, ইনস্টাগ্রাম প্রভৃতিতে অধিক আসক্তি লক্ষণীয়। অথচ বিজ্ঞানীরা বলছেন, এসবে আসক্তি মস্তিষ্কের জন্য মারাত্মক ক্ষতিকর। তাদের মতে, ইন্টারনেট বিশেষত ফেসবুকের অধিক ব্যবহার মানুষের মস্তিষ্কের গঠন বদলে দেয় এবং স্বল্পমেয়াদে ও দীর্ঘমেয়াদে ক্ষতিকর মানসিক প্রভাব ফেলে। যেসব কিশোর-কিশোরী দিনে তিন ঘণ্টার বেশি স্মার্টফোন ব্যবহার করে তাদের মধ্যে আত্মহত্যার প্রবণতাও বেশি থাকে। যুক্তরাষ্ট্রে আত্মহত্যার সংখ্যা দ্রুত গতিতে বৃদ্ধি পাচ্ছে। এর পেছনে কারণ হিসেবে দায়ী করা হচ্ছে স্মার্টফোনকে। পার্সোনাল ফোন, টেলিভিশন, কম্পিউটার, ল্যাপটপ, নোটবুক, ট্যাব ইত্যাকার গতিশীল ইলেকট্রনিক যন্ত্রপাতি শিশু-কিশোরদের জন্য যেমনি শিক্ষণীয় হতে পারে তেমনি তার ধ্বংসও ডেকে আনতে পারে। তাই এসব ক্ষেত্রে ভালো-মন্দ বোঝার মতো তার বয়স ও বুদ্ধির বিষয়টি অভিভাবকদের বিবেচনা করা বাঞ্ছনীয়।